На основу члана 34. Статута Центра за социјални рад „Опово“, Опово, Управни одбор Центра за социјални рад „Опово“ Опово на седници одржаној дана 13.11.2019. године доноси:

**ПРАВИЛНИК**

**О ПОСТУПКУ АНГАЖОВАЊА ЛИЦА ВАН РАДНОГ ОДНОСА**

ОСНОВНЕ ОДРЕДБЕ

Члан 1

 Овим Правилником уређује се поступак ангажовања лица ван радног односа Центру за социјални рад “Опово”, Опово.

 Рад ван радног односа је рад лица ангажованих по основу уговора о делу (на који се због вредности испод прописане законом не примењује Закон о јавним набавкама) и по основу уговора о привременим и повременим пословима.

Члан 2

 Ангажовање лица ван радног односа за извршење одређених послова у Центру за социјални рад “Опово” врши се у складу са прописима о раду и одредбама овог Правилника.

УГОВОР О ПРИВРЕМЕНИМ И ПОВРЕМЕНИМ ПОСЛОВИМА

Члан 3

 Привремени и повремени послови су послови који нису систематизовани као стална радна места и који су по својој природи такви да не трају дуже од 120 радних дана у календарској години.

 Послови могу бити из делатности и ван делатности Центра за социјални рад “Опово”.

 Центар за социјални рад може са истим лицем да закључи више уговора о привременим и повременим пословима у једној календарској години.

 Сваки од ових послова може трајати најдуже 120 радних дана у календарској години, под условом да су у питању различити послови.

 Центар за социјални рад може на истом послу ангажовати већи број лица – извршилаца.

Члан 4

 Уговор о привременим и повременим пословима може се закључити са лицима одређеним законом.

 Уговор о обављању привремених и повремених послова закључује се у писаном облику и обавезно садржи: врсту и опис послова који су предмет уговора, трајање тј. период на који се уговор закључује, место и начин извршења посла, висину накнаде за обављени рад, уплату доприноса за обавезно социјално осигурање; услови и разлози услед којих се може отказати овај уговор и пре истека рока на који је закључен.

Члан 5

 Извршиоцу посла припада исплата накнаде трошкова превоза за долазак на рад и одлазак са рада.

 Центар за социјални рад сноси обавезу пријаве и уплате доприноса у складу са прописима о осигурању.

УГОВОР О ДЕЛУ

Члан 6

 Уговор о делу, као облик рада ван радног односа је уговор који се закључујуе са одређеним лицем ради обављања послова који су ван делатности Центра за социјални рад и који има за предмет самосталну израду и оправку одређене ствари, самостално извршење одређеног физичког или интелектуалног посла.

Члан 7

 Уговор о делу може да се закључи и са лицем које обавља уметничку или другу делатност у области цултуре у складу са законом, и мора бити у сагласности са посебним колективним уговором за лица која самостално обављају делатност у области уметности и културе, ако је такав колективни уговор закључен.

Члан 8

 Уговор о делу закључује се у писаном облику и обавезно садржи: податке о уговорним странама, датум закључења уговора, опис конкретног посла (физичког или интелектуалног) који је извршилац дужан да обави, место и начин извршења посла, рок за извршење посла, висина накнаде и рок за њену исплату.

 Лица која су ангажована да обављају послове по основу уговора о делу односно послове по основу ауторских уговора имају право на обавезно социјално осигурање у скалду са прописима о осигурању.

ПОСТУПАК АНГАЖОВАЊА ЛИЦА ВАН РАДНОГ ОДНОСА

Члан 9

 Поступак ангажовања лица ван радног односа покреће се расписивањем јавног позива на огласној табли Центра и оглашавањем у Националној служби за запошљавање.

 Одлуку о расписивању јавног позива за ангажовање лица ван радног односа доноси Директор Центра. Обавезно садржи: врсту радног ангажовања, опис послова, период на који се уговор закључује односно рок за извршење посла, услове које морају да испуњавају лица која се ангажују за извршење послова, критеријуме за сачињавање ранг листе са бројем бодова на основу којих ће се вршити избор лица за закључење конкретних уговора о делу, односно уговора о привременим и повременим пословима, начин и рок за подношење пријаве, податке о лицу задуженом за пружање информација.

Члан 10

 Центар у поступку ангажовања лица путем уговора о делу и уговора о привременим и повременим пословима формира референтне листе лица која испуњавају услове за ангажовање по том основу.

 Референтна листа лица која испуњавају услове за ангажовање по сонову уговора о делу, односно уговора о привременим и повременим пословима објављује на огласној табли Центра.

 Свако заинтересовано лице које испуњава услове за ангажовање уписује се на референтну листу на основу писмене пријаве, под условом да уз пријаву достави доказе о испуњености услова.

 Лица која се налазе на референтној листи позивају се да доставе своје понуде за обављање посла који је предмет уговора о делу и уговора о привременим и повременим пословима.

Члан 11

 Директор решењем именује Комисију од три члана која спроводи конкурс. Комисија разматра понуде и сачињава ранг листу понуда, односно понуђача према критеријумима утврђеним у одлуци о расписивању јавног позива за ангажовање лица ван радног односа.

 Чланови Комисије из ставе 1. овог члана дужни су да потпишу изјаву да нису у сукобу интереса у вези са примљеним понудама.

 Конкурсна комисија о свом раду води записник који потписују сви чланови конкурсне комисије.

Члан 12

 Комисија је дужна да у року од 15 дана од протека рока за достављање пријава изврши бодовање пристиглих пријава и објави ранг листу на огласној табли Центра са упутством о правном средству – приговору који се може изјавити у року од 8 дана од дана истицања ранг листе. Приговор се подноси директору који у року од 8 дана доноси одлуку по приговорима и утврђује коначну ранг листу достављених понуда и одлука о додели уговора. Коначна ранг листа и одлука о додели уговора објављују се на огласној табли Центра. Против исте се може покренути спор пред надлежним судом у року од 15 дана од дана објаве на огласној табли Центра.

Члан 13

 Лица која су ангажована за обављање послова ван радног односа имају обавезу извештавања о свом раду.

 Извештај из става 1. овог члана ангажована лица подносе директору Центра за социјални рад “Опово”.

ПРЕЛАЗНЕ И ЗАВРШНЕ ОДРЕДБЕ

Члан 14

 Правилник ступа на снагу осмог дана од дана објављивања на огласној табли Центра за социјални рад “Опово”.

Центар за социјални рад „Опово“

Број: 551-29/19 од 27.11.2019. године

 Председник Управног одбора

 Магдалена Арнолд Ђерић